訪二陸故居
作者：林景熙
朝代：宋

paragraphs: 風流懷二陸，才名動三吳。
斯人不可作，千載空烟蕪。
當時騁俊筆，萬象爭先驅。
有如明月璧，美價傾鴻都。
世運有翻覆，韞匵真良圖。
惜哉去就乖，毀此千金軀。
人生皆有死，百年同須臾。
獨遺文字芳，乃與天壤俱。
凄凄崑山寒，冉冉谷水枯。
白鶴久已寂，黄犬誰復呼。
荒祠掛殘陽，扁舟入菰蒲。
采蓴薦秋水，庶以明區區。